Dodetal van Cradock-botsing styg tot 18Die foto is deur @AngelaGillham op Twitter gelaai. Die skoolhoof en twee leerlinge van die Laerskool Cradock was onder die 18 mense wat Saterdagoggend oorlede is na ŉ botsing tussen twee busse op die R61 tussen Cradock en Graaff-Reinet in die Oos-Kaap. Tshepo Machaea, woordvoerder van Arrive Alive, sê die skoolhoof het die bus bestuur toe die ongeluk plaasgevind het. Rapport het die skoolhoof intussen geidentifiseer as Wimpie van der Merwe (51). Veertien mense is ernstig beseer in die ongeluk en is na nabygeleë hospitaal geneem vir verdere behandeling. Die skoolbus was glo onderweg na ŉ sportbyeenkoms in Graaff-Reinet toe dit in ŉ botsing betrokke was met ‘n bus wat passasiers van Kaapstad na Mthatha vervoer het. Die bestuurder van dié bus is ook in die ongeluk oorlede. Hy het na bewering ‘n ander motor op ‘n blinde hoogte verbygesteek en toe die skoolbus getref. Volgens Rapport het die skool gister in ‘n sms aan ouers gesê die skool sal Maandag gesluit wees omdat talle personeellede beseer is.